Roborock klar med robot med… Hjulben?

CES 2026: Roborock bruger CES 2026 i Las Vegas til at vise Saros Rover, en robotstøvsuger, der forsøger at løse et af de mest åbenlyse problemer ved den nuværende generation af robotter: trapper og store niveauforskelle. Hvor de fleste modeller i praksis er begrænset til én etage og relativt ens gulve, lægger Saros Rover op til, at én robot kan dække flere niveauer i hjemmet. Det er en markant anderledes vinkel end de seneste års typiske opgraderinger, som ofte handler om lidt mere sugeevne, bedre objektgenkendelse eller mere avancerede dockingstationer. Samtidig er det vigtigt at holde fast i, at Saros Rover stadig præsenteres som et produkt under udvikling. Roborock har ikke meldt en lanceringsdato ud, og der er heller ingen konkrete oplysninger om prisniveau eller, hvilke markeder den i givet fald lander på. Set fra Danmark er det derfor mest relevant at se Saros Rover som en demonstration af retning og ambition snarere end et køb, man kan planlægge efter allerede nu.

“Hjulbens”-teknologi i stedet for klassiske hjul

Kernen i Saros Rover er det, Roborock kalder hjulbens-teknologi. I stedet for et traditionelt chassis med faste hjul har robotten to bevægelige “ben”, hvor hvert ben kan hæves og sænkes individuelt. Ideen er, at robotten kan ændre sin højde, justere sin balance og flytte tyngdepunktet, når den møder et trappetrin eller en stejl overgang. Roborock beskriver, at konstruktionen også giver mulighed for små “hop”, hurtige stop og retningsskift, mens robotkroppen holdes stabil. På papiret åbner det for, at robotten kan tage trappe for trappe og dermed gøre rent på områder, som normalt kræver manuel indsats. Men det er også her, de praktiske spørgsmål melder sig. En mekanisk løsning med bevægelige ben er mere kompleks end et klassisk hjul-setup, og kompleksitet betyder typisk flere sliddele, større risiko for fejl og potentielt højere pris. Det er heller ikke tydeligt, hvor godt systemet fungerer på tværs af forskellige trappetyper i virkelige hjem, hvor der kan være tæpper, ujævnheder, løse måtter og smalle trin.

Styret af AI – naturligvis

Roborock kobler den nye mekanik sammen med AI, bevægelsessensorer og 3D-rumlig information, så Saros Rover kan aflæse omgivelserne og styre benene med høj præcision. I Roborocks egen beskrivelse handler det om, at robotten løbende vurderer underlaget og tilpasser sig i realtid, så den kan bevæge sig sikkert på trapper, skråninger og andre “svære” overflader.

Der mangler stadig en del detaljer for at man kan vurdere hvor langt vi er fra robotter der er helt ude over problemet med trapper og gulvniveauer: Hvor meget batteri koster det at køre på trapper sammenlignet med almindelig gulv? Hvordan håndteres sikkerhed, hvis robotten mister greb eller møder en uventet kant? Hvad med støj og vibrationer, når en robot bevæger sig trin for trin? Og hvor holdbar er konstruktionen efter måneders eller års brug? Indtil videre er Saros Rover dog et interessant bud på en løsning der endelig kan frigøre folk i huse med flere etager fra at slæbe deres robotter op og ned ad trapperne.

LÆS ALLE NYHEDER FRA CES 2026

Roborock klar med robot med… Hjulben?