Robot med Google-hjerne skal bygge biler for Hyundai

CES 2026: Hyundai tager et markant skridt mod fremtidens bilfabrikker. Allerede inden for få år skal tusindvis af menneskelignende robotter arbejde side om side med mennesker på koncernens fabrikker – styret af avanceret kunstig intelligens og trænet på enorme datamængder.

Planen kommer fra Hyundai Motor Group, som på CES 2026 i Las Vegas har løftet sløret for en massiv satsning på humanoide robotter. Op mod 30.000 robotter skal kunne integreres i produktionen hvert år fra 2028, og inden 2030 forventes de at udføre egentlige montageopgaver på samlebåndene.

Atlas rykker ind på fabrikken

Robotten, der skal gøre det hårde arbejde, hedder Atlas og er udviklet af Boston Dynamics, som Hyundai ejer. Selskabet har i same forbindelse fremvist en produktionsudgave af Atlas, der første gang blev vist frem tilbage i april 2024. Atlas er ikke nogen simpel industriarm. Den er bygget til at bevæge sig som et menneske, løfte tunge komponenter og arbejde sikkert tæt på kolleger af kød og blod.

Ifølge Hyundai kan Atlas løfte op til 50 kilo, klare både kulde og varme og håndtere gentagne bevægelser, som i dag slider hårdt på fabriksarbejdere. De første robotter skal bruges til logistik og klargøring af dele, men på sigt også til samling af komponenter.

Fra hardware til “tænkende” robotter

Det mest opsigtsvækkende er dog ikke robotternes mekanik – men deres hjerner. Hyundai vil bevæge sig væk fra klassiske, fastprogrammerede robotter og over mod AI-styrede systemer, der kan lære, tilpasse sig og blive bedre over tid. Robotterne trænes i digitale fabriksmodeller og kan opdateres løbende, næsten som software i en bil.

Her spiller samarbejder med store AI-aktører en central rolle. Boston Dynamics har annonceret et samarbejde med Google DeepMind om netop denne opgave. Avancerede sprog- og beslutningsmodeller skal bruges til at give robotterne forståelse for komplekse opgaver, sikkerhed og samarbejde med mennesker.

Hyundai kalder selv tilgangen for “human-centered automation”: Robotterne tager de farlige, monotone og fysisk krævende opgaver, mens mennesker overvåger, træner og styrer dem.

Se Hyundai forklare om sine planer.

Frygt for jobtab – og nye roller

Automatisering i stor skala vækker naturligt bekymring. Hos Hyundais søsterselskab Kia har fagforeninger allerede krævet klare rammer for arbejdstagerrettigheder i en mere automatiseret fremtid. Ledelsen anerkender bekymringen, men understreger, at robotterne ikke skal erstatte mennesker.

Tværtimod forventer Hyundai, at der opstår nye jobtyper: robottrænere, overvågere og teknikere, som sikrer kvalitet, sikkerhed og løbende forbedringer. Mennesker forsvinder ikke fra fabrikkerne – men deres roller ændrer sig.

Bilfabrikken som software

For forbrugerne betyder udviklingen ikke robotter i indkørslen foreløbig. Men konsekvenserne kan forhåbentlig mærkes indirekte: mere ensartet kvalitet, færre produktionsfejl og på sigt lavere omkostninger. Samtidig kan teknologien bane vejen for hurtigere omstilling, når nye bilmodeller – især elbiler – skal sættes i produktion.

Hyundais vision er klar: Fremtidens bil bygges i fabrikker, hvor mennesker og intelligente robotter arbejder sammen. Og hvor software og kunstig intelligens er lige så vigtige som stål og samlebånd.

LÆS OGSÅ: Vi var inde i Gigafactory Berlin: Kom med helt tæt på, når Model Y bliver bygget.

Robot med Google-hjerne skal bygge biler for Hyundai